b"\n_START_ARTICLE_\nEwa Aulin\n_START_SECTION_\nBiografija\n_START_PARAGRAPH_\nB\xc5\xabdama 15, 1965 m. Aulin laim\xc4\x97jo paaugli\xc5\xb3 gro\xc5\xbeio konkurs\xc4\x85 \xe2\x80\x9eMiss Teen Sweden\xe2\x80\x9c ir gavo teis\xc4\x99 atstovauti \xc5\xa1al\xc4\xaf pirm\xc4\x85 kart\xc4\x85 rengiamame pasauliniame gro\xc5\xbeio konkurse \xe2\x80\x9eMiss Teen International\xe2\x80\x9c. \xc5\xa0is vyko 1966 m. Holivude ir jame Aulin tapo nugal\xc4\x97toja. \xc5\xa0ie titulai pad\xc4\x97jo jai sulaukti pirm\xc5\xb3j\xc5\xb3 kvietim\xc5\xb3 filmuotis gimtojoje \xc5\xa0vedijoje, o nuo 1967 m. \xe2\x80\x93 ir Italijoje, kur debiutavo antraplaniu vaidmeniu komedijoje \xe2\x80\x9eDon Giovanni in Sicilia\xe2\x80\x9c. Po \xc5\xa1io sek\xc4\x97 2 giallo stiliaus filmai, kuriuose ji vaidino kartu su Jean-Louis Trintignant: \xe2\x80\x9eKiau\xc5\xa1in\xc4\xaf sud\xc4\x97jusi mirtis\xe2\x80\x9c ir \xe2\x80\x9eMirtinai miela\xe2\x80\x9c._NEWLINE_1967 m. ji pasirod\xc4\x97 turb\xc5\xabt garsiausiame savo filme \xe2\x80\x9eCandy\xe2\x80\x9c, kur\xc4\xaf kartu k\xc5\xabr\xc4\x97 JAV, Italijos ir Pranc\xc5\xabzijos kinematografininkai, o jame vaidino tokios \xc5\xbevaig\xc5\xbed\xc4\x97s kaip Marlon Brando, Ringo Starr ir Richard Burton. Nors JAV jis nesulauk\xc4\x97 pasisekimo, ta\xc4\x8diau Europoje ilgainiui imtas vadinti netgi kultiniu. Aulin buvo nominuota Auksiniam gaubliui kaip perspektyviausia jauna aktor\xc4\x97, ta\xc4\x8diau apdovanojimas atiteko Olivia Hussey u\xc5\xbe vaidmen\xc4\xaf muzikiniame filme \xe2\x80\x9eRomeo ir D\xc5\xbeuljeta\xe2\x80\x9c._NEWLINE_Ilgainiui \xc4\xafsigal\xc4\x97jo stereotipas apie Aulin kaip tinkam\xc4\x85 vaidinti tik seksualias \xc5\xa1viesiaplaukes ir re\xc5\xbeisieriai tiesiog nesi\xc5\xabl\xc4\x97 kitoki\xc5\xb3 vaidmen\xc5\xb3. 1970 m. ji pasirod\xc4\x97 vieninteliame savo filme, sukurtame Holivude: komedijoje \xe2\x80\x9eStart Revolution Without Me\xe2\x80\x9c su Donald Sutherland ir Gene Wilder, ta\xc4\x8diau juosta nesulauk\xc4\x97 \xc5\xbei\xc5\xabrov\xc5\xb3 d\xc4\x97mesio. Tais pa\xc4\x8diais metais ji pasirod\xc4\x97 ir eksperimentiniame filme \xe2\x80\x9eMicroscopic Liquid Subway to Oblivion\xe2\x80\x9c, kur\xc4\xaf re\xc5\xbeisavo, prodiusavo ir scenarij\xc5\xb3 para\xc5\xa1\xc4\x97 jos tuometinis vyras John Shadow._NEWLINE_Po \xc5\xa1i\xc5\xb3 juost\xc5\xb3 Aulin filmavosi tik Italijoje, daugiausia komedijose arba trileriuose, i\xc5\xa1 kuri\xc5\xb3 \xc5\xbeinomiausi \xe2\x80\x9eAntrininkas\xe2\x80\x9c, \xe2\x80\x9eQuando l'amore \xc3\xa8 sensualit\xc3\xa0\xe2\x80\x9c, \xe2\x80\x9eLa morte ha sorriso all'assassino\xe2\x80\x9c ir \xe2\x80\x9eUna vita lunga un giorno\xe2\x80\x9c._NEWLINE_Nusivylusi gaunamais vaidmenimis ir antr\xc4\x85 kart\xc4\x85 1974 m. i\xc5\xa1tek\xc4\x97jusi, Aulin, b\xc5\xabdama vos 23, met\xc4\x97 aktoryst\xc4\x99 ir \xc4\xafstojo \xc4\xaf universitet\xc4\x85, nor\xc4\x97dama \xc4\xafgyvendinti savo sen\xc4\x85 svajon\xc4\x99 tapti mokytoja. Kine ji dar kart\xc4\x85 pasirod\xc4\x97 tik 1996 m., juostoje \xe2\x80\x9eMi fai un favore\xe2\x80\x9c.\n_START_SECTION_\nAsmeninis gyvenimas\n_START_PARAGRAPH_\n1968 m. Aulin Meksikoje i\xc5\xa1tek\xc4\x97jo u\xc5\xbe brit\xc5\xb3 re\xc5\xbeisieriaus ir scenaristo John Shadow, su kuriuo po met\xc5\xb3 susilauk\xc4\x97 s\xc5\xabnaus Shawno. 1972 m. jie i\xc5\xa1siskyr\xc4\x97._NEWLINE_1974 m. ji i\xc5\xa1tek\xc4\x97jo u\xc5\xbe Cesare Paladino, su kuriuo susilauk\xc4\x97 2 dukter\xc5\xb3."